*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 2ας Απριλίου 1990

για την αποδοχή εκ μέρους της Ευρωπαϊκής Οικονομικής Κοινότητας απόφασης-σύστασης του ΟΟΣΑ που αφορά τον έλεγχο της διαμεθόριας διακίνησης επικίνδυνων αποβλήτων

(90/170/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι η Επιτροπή Περιβάλλοντος του Οργανισμού Οικονομικής Συνεργασίας και Ανάπτυξης (ΟΟΣΑ) διαβίβασε στο συμβούλιο αυτού του οργανισμού ένα σχέδιο απόφασης-σύστασης, συνιστώντας ιδίως την επικύρωση και την ταχεία εφαρμογή της σύμβασης της Βασιλείας σχετικά με τον έλεγχο της διαμεθόριας διακίνησης των επικίνδυνων αποβλήτων και της εξάλειψής του που υπογράφηκε στις 22 Μαρτίου 1989, από αριθμό χωρών μελών του ΟΟΣΑ και από την Κοινότητα·

ότι η απόφαση-σύσταση αυτή αποβλέπει ιδίως να αναγκάσει τις χώρες μέλη να ενισχύσουν τον έλεγχο της διαμεθόριας διακίνησης των επικίνδυνων αποβλήτων·

ότι ένα μέρος του πεδίου εφαρμογής της σύμβασης της Βασιλείας και της εν λόγω απόφασης-σύστασης εμπίπτει στην κοινοτική αρμοδιότητα·

ότι θα πρέπει να μπορέσει να εγκριθεί αυτή η απόφαση-σύσταση από την Κοινότητα κατά τη διάρκεια μιας προσεχούς συνεδρίασης του συμβουλίου του ΟΟΣΑ,

ΑΠΟΦΑΣΙΖΕΙ:

Άρθρο μόνο

Η απόφαση-σύσταση του συμβουλίου του ΟΟΣΑ η σχετική με τον έλεγχο της διαμεθόριας διακίνησης των επικίνδυνων αποβλήτων εγκρίνεται εξ ονόματος της Ευρωπαϊκής Οικονομικής Κοινότητας όσον αφορά τα θέματα που εμπίπτουν στην αρμοδιότητά της.

Το κείμενο της απόφασης-σύστασης επισυνάπτεται στην παρούσα απόφαση.

Λουξεμβούργο, 2 Απριλίου 1990.

Για το Συμβούλιο

Ο Πρόεδρος

G. COLLINS

(1) ΕΕ αριθ. C 68 της 19. 3. 1990.

(2) Γνώμη που διατυπώθηκε στις 28 Φεβρουαρίου 1990 (δεν έχει δημοσιευθεί ακόμη στην Επίσημη Εφημερίδα).

ΠΑΡΑΡΤΗΜΑ

ΣΧΕΔΙΟ ΑΠΟΦΑΣΗΣ-ΣΥΣΤΑΣΗΣ ΤΟΥ ΣΥΜΒΟΥΛΙΟΥ ΓΙΑ ΤΟΝ ΕΛΕΓΧΟ ΤΗΣ ΔΙΑΜΕΘΟΡΙΑΣ ΔΙΑΚΙΝΗΣΗΣ ΕΠΙΚΙΝΔΥΝΩΝ ΑΠΟΒΛΗΤΩΝ

ΤΟ ΣΥΜΒΟΥΛΙΟ,

Έχοντας υπόψη:

τα άρθρα 5 α) και 5 β) της σύμβασης σχετικά με τον Οργανισμό Οικονομικής Συνεργασίας και Ανάπτυξης της 14ης Δεκεμβρίου 1960,

την απόφαση και σύσταση του Συμβουλίου της 1ης Φεβρουαρίου 1984 για τη διαμεθόρια διακίνηση των επικίνδυνων αποβλήτων (C (83) 180 τελικό),

την απόφαση-σύσταση του Συμβουλίου της 5ης Ιουνίου 1986 για τις εξαγωγές επικίνδυνων αποβλήτων από την ζώνη του ΟΟΣΑ, (C (86) 64 τελικό),

την απόφαση του Συμβουλίου της 27ης Μαΐου 1988 για τη διαμεθόρια διακίνηση των επικίνδυνων αποβλήτων (C(88) 90 τελικό),

τη σύμβαση για τον έλεγχο της διαμεθόριας διακίνησης των επικίνδυνων αποβλήτων και την εξάλειψή τους, που υιοθετήθηκε στη Βασιλεία στις 22 Μαρτίου 1989,

το ψήφισμα αριθ. 4 που έχει επισυναφθεί στην τελική πράξη της διάσκεψης των πληρεξουσίων για τη διεθνή σύμβαση περί ελέγχου της διαμεθόριας διακίνησης των επικίνδυνων αποβλήτων, σχετικά με την ευθύνη των κρατών όσον αφορά την εφαρμογή της σύμβασης της Βασιλείας,

Εκφράζοντας την ικανοποίησή του για τις καταβαλλόμενες προσπάθειες σε παγκόσμιο επίπεδο για τη θέσπιση συστήματος ελέγχου της διαμεθόριας διακίνησης των επικίνδυνων αποβλήτων,

Εκτιμώντας ότι θα πρέπει να ληφθούν το ταχύτερο δυνατό μέτρα ώστε να τεθούν σε εφαρμογή πολλές από τις αρχές που περιέχονται στις προαναφερόμενες πράξεις,

Επί της προτάσεως της Επιτροπής Περιβάλλοντος:

Ι. ΑΠΟΦΑΣΙΖΕΙ ότι οι χώρες μέλη, με την επιφύλαξη των διατάξεων της παραγράφου Ι της απόφασης-σύστασης C(86) 64 τελικό, λαμβάνουν τα κατάλληλα μέτρα ώστε να απαγορεύσουν την εξαγωγή επικίνδυνων αποβλήτων προς οποιανδήποτε χώρα που έχει απαγορεύσει την εισαγωγή τέτοιων αποβλήτων για να εξαλειφθούν σ' αυτήν.

ΙΙ. ΣΥΝΙΣΤΑ να λάβουν οι χώρες μέλη τα κατάλληλα μέτρα ώστε να υπογράψουν και επικυρώσουν τη σύμβαση της Βασιλείας το συντομότερο δυνατό, στα πλαίσια των αντίστοιχων εθνικών διαδικασιών.

ΙΙΙ. ΣΥΝΙΣΤΑ να λάβουν οι χώρες μέλη τα κατάλληλα μέτρα ώστε να δώσουν τεχνική βοήθεια και κατάρτιση στον τομέα της διαχείρισης των αποβλήτων στις χώρες που χρειάζονται τέτοια βοήθεια.

IV. ΣΥΝΙΣΤΑ να συνεχίσουν οι χώρες μέλη τη συνεργασία τους για να εναρμονίσουν τα συστήματα και διαδικασίες γνωστοποίησης για τον έλεγχο της διαμεθόριας διακίνησης των επικίνδυνων αποβλήτων μεταξύ τους.